**ЗАПИСНИК**

**Од 40-та вонредна седница на Советот на Општина Прилеп, одржана на 05.03.2024 година во Големата сала на Општина Прилеп со почеток во 13.00 часот.**

 Добар ден. Почитувани членови на Советот, ја отворам 40-тата вонредна седница на Советот на Општина Прилеп и констатирам дека од вкупно 27 членови на Советот, на седницата присуствуваат 24 членови на Советот, па спрема тоа Советот може полноважно да одлучува. Ве известувам дека на оваа седница, покрај Вас членовите на Советот, поканети се и Градоначалникот на Општина Прилеп, предлагачот на материјалот како и претставниците на средствата за јавно информирање.

Сакам да Ве информирам дека согласно член 43 од Деловникот за работа, Претседателот на Совет може да свика седница во рок покус од 7 дена, кога се работи за одредено прашање од дневниот ред, а истото е од итен карактер и се одлучува за итност без претрес и расправа! Па затоа, ставам на гласање.

Кој е ЗА оправданоста на итноста на оваа 40-та седница на Совет? Констатирам дека итноста е едногласно оправдана!

Записникот од 39-та седница го ставам на гласање. Дали има забелешки по записникот?

Бидејќи нема, кој е ЗА усвојување на записникот од 39-та седница на Советот на Општина Прилеп?

Констатирам дека записникот од 39-та седница е едногласно усвоен!

За **дневен ред** на оваа седница го предлагам следното прашање:

* Предлог-Одлука за прифаќање донација на Општина Прилеп.

Согласно член 25 од Статутот на Општина Прилеп, Советот не може да го менува дневниот ред за вонредна седница, па според тоа, кој е ЗА усвојување на дневниот ред?

Констатирам дека дневниот ред е едногласно усвоен!

По точката од дневен ред: Одлука за прифаќање на донација на Општина Прилеп, пред да отворам претрес ја повикувам претседателката на Комисија за финансирање и буџет г-ѓа Ирена Стерјовска-Локвенец да го поднесе извештајот по однос на оваа точка! Повелете.

ИРЕНА СТЕРЈОВСКА-ЛОКВЕНЕЦ:

Благодарам Претседателе! Добар ден колеги советници. Комисијата за финансирање и буџет пред стартот на денешната итна седница на Советот на Општина Прилеп одржа Комисија на којашто единствена точка се најде на дневен ред:

* Предлог-Одлука за прифаќање донација на Општина Прилеп.

Оваа одлука, всушност станува збор за донација од давателот ДММ ДРЕКСЛМАЈЕР МАНИФАКТУРИНГ МАКЕДОНИЈА ДООЕЛ Кавадарци, којашто донира на Општина Прилеп, Volkswagen Kombi T6 Caravellе 2.0 TDI возило. Вредноста на донацијата е во износ од 16 692 евра во денарска противвредност без вклучен ДДВ.

Исто така ги разгледавме и документите коишто беа приложени од страна на администрацијата до сите нас советници, каде што можевме да видиме дека е обезбедено и Решението од Министерството за правда, каде што се потврдува оваа донација, дека е од јавен интерес!

Комисијата за финансирање и буџет едногласно ја донесе оваа Одлука и предлагаме денес Советот на Општина Прилеп да ја донесе оваа одлука за донација на ова моторно возило.

 Ви благодарам!

ДЕЈАН ПРОДАНОСКИ:

Ви благодарам за извештајот!

Отворам претрес по оваа точка, дали некој се јавува за збор? Бидејќи никој не се јавува за збор ги молам членовите на Советот да се изјаснат!

Кој е ЗА усвојување на Одлука за прифаќање на донација на Општина Прилеп?

Констатирам дека Одлуката е едногласно усвоена!

Согласно член 28 од Статутот на Општина Прилеп, по исклучок поради итност прописите можат да влегуваат во сила од денот на објавувањето во Службен гласник на Општина Прилеп! За оправданоста на итноста одлучува Советот со мнозинство гласови од вкупниот број членови на Советот. Затоа Ве молам да се изјасниме, кој е ЗА?

Констатирам дека Одлуката влегува во сила од денот на донесување!

Седницата заврши во 13 часот и 07 минути.

05.03.2024 година

Арх.бр.

Претседател на Советот на Општина Прилеп

Дејан Проданоски

Стенограф

Теодора Цветкоска